**Dr. Halász Edit**

Halász Edit a Budapesti Műszaki Egyetem (BME) Villamosmérnöki Kara (VIK) Gyengeáramú Szakán kitüntetéses diplomával végzett 1963-ban. Oktatói pályafutását a BME VIK Vezetékes Híradástechnikai Tanszékén kezdte. A mai napig e tanszék jogutódjánál a Távközlési és Médiainformatikai Tanszéken tevékenykedik címzetes egyetemi tanárként.

Műszaki doktori címét a BME-n 1972. évben, kandidátusi tudományos fokozatát a Magyar Tudományos Akadémián (MTA) 1983-ban védte meg, amelyet az MTA BME PhD fokozatnak ismert el 1997-ben.

Oktatója, kidolgozója volt a Lineáris hálózatok, Számítógépes áramkörtervezés, Távközlő áramkörök, Modellezés és Szimuláció, Kommunikációelmélet, Az optimalizálás alapjai, Alkalmazott optimalizálás és játékelmélet című tantárgyaknak. Kutatási területét is a fenti témák, valamint az oktatásszervezés, az információs társadalom kialakításának stratégiája fedik le. Témavezetésével diplomatervek és PhD disszertációk készültek.

1990-1994-ig a BME Villamosmérnöki és Informatikai Karának (VIK) oktatási dékánhelyettese volt. E minőségében fontos szerepet játszott az Informatika Szak valamint a kreditrendszer bevezetésében.

Alapító tagja és tudományos szervezője volt a tanszéken működő Nagysebességű hálózatok laboratóriumnak.

1996 – 2001-ig az Ericsson távközlési cég magyarországi vállalatánál alapító tagja volt a kutatói Traffic Lab-nak, valamint kutatásszervezőként majd az elnök-vezérigazgató üzletfejlesztési tanácsadójaként tevékenykedett a cégnél.

1996 – 2008 közt részt vett az Európai Bizottság által finanszírozott nemzetközi kutatási projektek és projektjavaslatok kiértékelésében. Nyolc Európai Uniós kutatási és tudományszervezési projektben vett részt, melyből ötnek hazai vezetője volt.

2015-ben ötletgazdája és megszervezője a BME doktoranduszai és fiatal kutatói részére bevezetett kutatói készségfejlesztő kurzussorozatoknak. E sorozat azóta is sikerrel működik a BME-n.

Számos hazai és nemzetközi szakmai és tudományos szervezetnek volt tagja, és vezetőségi tagja (Pl.: MTA, HTE, EUNICE, …).

Iskolateremtő oktatói és kiváló kutatói munkája elismeréséül 2010-ben a Kar (BME-VIK) címzetes egyetemi tanárrá nevezte ki.

Kitüntetései: Az oktatásügy kiváló dolgozója (Oktatási Minisztérium, 1989), Puskás Tivadar díj (Hírközlési és Informatikai Tudományos Egyesület, 1998), Kozma László Emlékérem (BME, 2003), Rektori Dicséret (BME, 2016)

2020. április 07.